**A jogar örökösei törvényt alkotnak**

Szakköri foglakozás vagy osztályfőnöki óra 2-5. osztályosoknak

A mese elolvasása után megbeszéljük, mit csinál, hogyan uralkodik egy király. Mit tennél, ha te lennél a jogar örököse?

(felmerülő ötletek: megvédi az országot, harcol az ellenséggel, segíti a szegényeket, ha valaki bajban van, meghallgatja és igazságot szolgáltat, várakat épít, házakat épít a szegényeknek)

Megismerkedünk az uralkodói jelvényekkel: korona, jogar, országalma.

Megnézzük milyen a magyar királyi korona, jogar, országalma, palást. Ki viselte először, hol találhatók ma?

A király törvényeket is alkot. Ezek jogok és kötelességek, amiket mindenkinek be kell tartani.

A törvényeket másképpen paragrafusnak szokták nevezni. A törvényeket, jogszabályokat 1., 2… stb. paragrafus megjelöléssel írják le.

Megismerkedünk a paragrafus jelével, melyet egy üres papírlapon megkap mindenki.

Feladat:

Ti milyen törvényeket alkotnátok a Szitakötő szakkör (vagy osztályközösség) tagjaira vonatkozóan? Foglaljuk törvénybe a Szitakötő szakkörösök jogait és kötelességeit.

Amikor mindenki elkészült a maga törvényével, felolvassuk és megszavazzuk, elfogadhatók-e ezek a többség számára!

Az elfogadott törvények:

„Mindenki járjon Szitakötőre! Jogom van Szitakötőre járni!”

„Kötelességem a többieket tiszteletben tartani!”

„Szitakötő szakkörön mindenki figyeljen!”

„Együttműködés! Mindenkinek kutyakötelessége figyelni.”

„A Szitakötő birodalomba csak jelszóval lehet belépni: TŐ-KÖTŐ-SZITAKÖTŐ”

„Szót kell fogadni Anna néninek és Marika néninek!”

„Nem szabad beengedni könyv kikölcsönző gyereket 4 óra után a Szitakötő birodalomba!”

„Jogom van szépen dolgozni, színezni, rajzolni, olvasni.”

Fotó az elkészült „törvénylapokról”:

